Pranešimo apie vyno sektoriaus produkto specifikacijos standartinio pakeitimo patvirtinimą paskelbimas pagal Komisijos deleguotojo reglamento (ES) 2019/33 17 straipsnio 2 ir 3 dalis

(2020/C 38/04)

Šis pranešimas skelbiamas pagal Komisijos deleguotojo reglamento (ES) 2019/33 17 straipsnio 5 dalį (1).

PRANEŠIMAS APIE STANDARTINIO PAKEITIMO PATVIRTINIMĄ

„Anjou-Coteaux de la Loire“

PDO-FR-A0405-AM02

Pranešimo data: 2019-11-18

PATVIRTINTO PAKEITIMO APRAŠYMAS IR PAGRINDIMAS

1. geografinė vietovė

Dalis apie geografinę vietovę keičiama taip: „Visi gamybos veiksmai atliekami geografinėje vietovėje, kuri apima toliau nurodytų Meno ir Luaros departamento savivaldybių, kaip jos apibrėžtos 2018 m. Oficialiajame geografinių kodų registre, teritorijas: Bouchemaine, Chalonnes-sur-Loire, Champtocé-sur-Loire, Ingrandes-Le Fresne sur Loire (buvusi šios deleguotosios savivaldybės teritorija: Ingrandes), Mauges-sur-Loire (buvusios šių deleguotųjų savivaldybių teritorijos: Mesnil-en-Vallée, Montjean-sur-Loire, La Pommeraye), La Possonnière, SaintGeorges-sur-Loire, Saint-Germain-des-Prés.

Su geografinės vietovės kartografine medžiaga galima susipažinti Nacionalinio kilmės ir kokybės instituto interneto svetainėje.“

Redakcinio pobūdžio pakeitimas: naujajame administracinių vienetų sąraše atsižvelgta į po specifikacijos patvirtinimo sujungtus administracinius vienetus ar kitus skirstymo į administracines zonas pasikeitimus. Siekiant teisinio tikrumo, sąrašas sudarytas atsižvelgiant į galiojantį Oficialųjį geografinių kodų registrą, kurį kasmet peržiūri INSEE. Geografinės vietovės perimetras lieka visiškai nepakitęs.

Galiausiai nurodoma, jog Nacionalinio kilmės ir kokybės instituto interneto svetainėje pateikiama geografinės vietovės kartografinė medžiaga, kad visuomenė galėtų su ja susipažinti.

Atitinkamai iš dalies keičiamas su geografine vietove susijęs bendrojo dokumento 6 punktas.

2. Arčiausiai esanti vietovė

1 skyriaus IV antraštinės dalies 3 punkte esantis savivaldybių sąrašas pakeičiamas šiuo sąrašu:

— Atlanto Luaros departamentas: Vair-sur-Loire (buvusi šios deleguotosios savivaldybės teritorija: Anetz);

— Meno ir Luaros departamentas: Chaudefonds-sur-Layon, Denée, Mauges-sur-Loire (buvusios šių deleguotųjų savivaldybių teritorijos: La Chapelle-Saint-Florent, Le Marillais, Saint-Florent-le-Vieil, Saint-Laurent-du-Mottay), Rochefort-sur-Loire, Savennières, Val-du-Layon (buvusi šios deleguotosios savivaldybės teritorija: de Saint-Aubin-de-Luigné).

Taip atsižvelgta į savivaldybių sujungimą po paskutinės specifikacijos versijos. Arčiausiai esančios vietovės perimetras lieka visiškai nepakitęs.

Atitinkamai iš dalies keičiamas su papildomomis sąlygomis susijęs bendrojo dokumento 9 punktas.

3. Agrarinės aplinkosaugos nuostata

1 skyriaus VI antraštinės dalies 2 punkte įterpiamas tekstas: „Tarp eilių turi augti prižiūrima savaime išaugusi ar pasėta augalinė danga. Jei tokios augalinės dangos nėra, veiklos vykdytojas privalo įdirbti dirvą, kad augalija išaugtų savaime, arba pagrįsti už vynuogininkystę atsakingų valdžios institucijų patvirtintų biologinės kontrolės preparatų naudojimą. Sklype naudojant biologinės kontrolės herbicidus, naudoti kitus herbicidus draudžiama.“

Šiuo pakeitimu atsižvelgiama į visuose Anžu vynuogynuose besikeičiančią gamintojų praktiką ir didelį agroekologijai skiriamą dėmesį. Jis atspindi vis didėjantį susirūpinimą aplinkosauga techninėse srityse. Sudarant palankias sąlygas augti augalinei dangai, naikinant piktžoles mechaniniu būdu ar pasitelkiant biologinės kontrolės preparatus, naudojama mažiau cheminių herbicidų. Pradėjus naudoti mažiau herbicidų, turėtų tapti įmanoma geriau apsaugoti vynuogynų dirvožemį ir išsaugoti natūralias jo savybes (derlingumą, biologinę įvairovę, biologinį išsivalymą), nes tai prisideda prie vynų kokybės bei autentiškumo ir sustiprina vietovės įvaizdį.

Bendrajam dokumentui šis pakeitimas įtakos neturi.

4. Oficialus vynuogių derliaus ėmimo paskelbimas

Išbraukiamas specifikacijos 1 skyriaus VII antraštinės dalies 1 punkto a papunktyje esantis sakinys: „Vynuogių derliaus ėmimo pradžios data nustatoma pagal Kaimo ir jūrų žuvininkystės kodekso D. 645-6 straipsnį.“

Nustatyti vynuogių derliaus ėmimo pradžios datą nebėra būtina, nes nuo šiol veiklos vykdytojai turi daugybę priemonių, leidžiančių tiksliai nustatyti, kada vynuogės yra sunokusios. Kiekvienas veiklos vykdytojas turi tam tikrą skaičių asmeninių ar kolektyvinių priemonių ir įrangos, leidžiančios tiksliai, atsižvelgiant į gamybos tikslus, nustatyti optimalią kiekvieno sklypo derliaus ėmimo pradžios datą.

Bendrajam dokumentui šis pakeitimas įtakos neturi.

5. Fermentavimo patalpos pajėgumas

1 skyriaus IX antraštinės dalies 1 punkto c papunktyje sakinys „Kiekvienas veiklos vykdytojas turi turėti mažiausiai 1,4 karto penkerių pastarųjų metų vidutinio ūkio gamybos kiekio atitinkantį fermentavimo patalpos pajėgumą.“ pakeičiamas sakiniu „Kiekvienas veiklos vykdytojas turi turėti mažiausiai 1,4 karto per penkerius pastaruosius metus pagaminto vyno tūrio atitinkantį fermentavimo patalpos pajėgumą.“

Specifikacijoje buvo nurodytas ne hektolitrais ar m3 išreikštas tūrinis pajėgumas, o gamybos kiekis, t. y derliaus kiekis, padalytas iš gamybos ploto (pavyzdžiui, išreikštas hl/ha). Šiuo pakeitimu ištaisomas dydžio neatitikimas neatliekant esminių pakeitimų (mažiausias kiekis išlieka 1,4 karto ūkio kelerių pastarųjų metų vidutinio pagaminto tūrio).

Bendrajam dokumentui šis pakeitimas įtakos neturi.

6. Vyno išleidimas į apyvartą

Išbraukiamas 1 skyriaus IX antraštinės dalies 5 punkto b papunktis dėl vyno išleidimo į apyvartą tarp įgaliotų sandėlių savininkų datos.

Bendrajam dokumentui šis pakeitimas įtakos neturi.

7. Ryšys su geografine vietove

Ryšys su geografine vietove peržiūrėtas siekiant atnaujinti susijusių savivaldybių skaičių (vietoje 10 savivaldybių dabar yra 8).

Atitinkamai iš dalies keičiamas su ryšiu su geografine vietove susijęs bendrojo dokumento 8 punktas.

8. Registrai

2 skyriaus II antraštinės dalies 3 punkte žodis „potencinė“ pakeičiamas žodžiu „natūrali“.

Kad sutaptų su visos Anžu-Somiūro vietovės specifikacijos redakcija, formuluotės „potencinė koncentracija“ ir „laipsnis“ pakeičiamos formuluote „natūrali alkoholio koncentracija tūrio procentais“. Dėl šių pakeitimų specifikaciją tampa lengviau skaityti. Su registrais susijusių nuostatų suderinimu siekiama, kad būtų lengviau parengti tų registrų tikrinimo ir kontrolės planą.

Bendrajam dokumentui šis pakeitimas įtakos neturi.

9. Pagrindiniai tikrinami punktai

Peržiūrėtas 3 skyrius, kad sutaptų Anžu-Somiūro vietovės specifikacijos pagrindinių tikrinamų punktų redakcija.

Bendrajam dokumentui šis pakeitimas įtakos neturi.

BENDRASIS DOKUMENTAS

1. Produkto pavadinimas

Anjou-Coteaux de la Loire

2. Geografinės Nuorodos Tipas

SKVN – saugoma kilmės vietos nuoroda

3. vynuogių produktų kategorijos

1. Vynas

4. vyno (-ų) aprašymas

Tai baltieji neputojantys vynai, pagaminti iš vynuogių, kurios skinamos pernokusios (sultys koncentruojasi natūraliai, uogoms tebesant ant vynmedžių, dalyvaujant Botrytis cinerea grybeliui arba be jo). Šie vynai elegantiški, pasižymintis itin sudėtingu aromatu (gėlių, šviežių ar džiovintų vaisių arba cukatų aromatais), o skonis ir švelnus, ir gaivus.

Šių vynų savybės:

Natūrali alkoholio koncentracija tūrio procentais – ne mažesnė nei 14 %.

Po fermentacijos fermentuojamų cukrų (gliukozės ir fruktozės) kiekis ne mažesnis nei 34 g/l.

Mažiausia faktinė alkoholio koncentracija yra 10 %, o vynų, kurių minimali natūrali alkoholio koncentracija mažesnė kaip 18 % – 11 %.

Bendrojo rūgštingumo ir bendro sieros dioksido kiekiai nustatyti Bendrijos teisės aktuose.

Bendrosios analitinės savybės Didžiausia visuminė alkoholio koncentracija (tūrio %) 18 Mažiausia faktinė alkoholio koncentracija (tūrio %) Mažiausias bendrasis rūgštingumas Didžiausias lakusis rūgštingumas (miliekvivalentais viename litre) 25 Didžiausias bendras sieros dioksido kiekis (miligramais viename litre)

5. vyno gamybos metodai

a) Pagrindiniai vynininkystės metodai

Sodrinimas

Specifinis vynininkystės metodas

Leidžiama sodrinti vynus pagal specifikacijoje nustatytas taisykles.

Medžio skiedrų naudojimas

Specifinis vynininkystės metodas

Draudžiama naudoti medžio skiedras. Be to, kas nurodyta pirmiau, vynai turi būti gaminami laikantis visoje Sąjungoje taikytinų ir Kaimo ir jūrų žuvininkystės kodekse nustatytų vynininkystės praktikos reikalavimų.

Tankumas

Auginimo praktika

Minimalus vynuogyno tankumas 4 000 vynmedžių sodinių viename hektare.

Tarpas tarp eilių tokiuose vynuogynuose negali būti didesnis nei 2,50 m, o atstumas tarp augalų toje pačioje eilėje turi būti ne mažesnis nei 1 m. Vynuogynų, kurių tankumas mažesnis kaip 4 000 sodinių viename hektare, tačiau ne mažesnis kaip 3 300 sodinių viename hektare, derliui suteikiama teisė į SKVN su sąlyga, kad laikomasi specifikacijoje nustatytų priraišiojimo ir lapijos aukščio taisyklių. Šiuose vynuogynuose atstumas tarp eilių negali būti didesnis nei 3 m, o atstumas tarp augalų toje pačioje eilėje turi būti ne mažesnis nei 1 m.

Genėjimas

Auginimo praktika

Vynmedžiai genimi iki balandžio 30 dienos mišriuoju būdu, ant sodinio paliekant daugiausia 12 pumpurų, ant ilgos šakos – daugiausia 4 pumpurus.

Derliaus nuėmimas

Auginimo praktika

Vynuogės skinamos rankomis ir kelis kartus rūšiuojamos.

Drėkinimas

Auginimo praktika

Laistyti draudžiama

b) Didžiausia išeiga

40 hektolitrų iš vieno hektaro

6. NUSTATYTA GEOGRAFINĖ VIETOVĖ

Visi gamybos veiksmai atliekami geografinėje vietovėje, kuri apima toliau nurodytų Meno ir Luaros departamento savivaldybių, kaip jos apibrėžtos 2018 m. Oficialiajame geografinių kodų registre, teritorijas: Bouchemaine, Chalonnes-sur-Loire, Champtocé-sur-Loire, Ingrandes-Le Fresne sur Loire (buvusi šios deleguotosios savivaldybės teritorija: Ingrandes), Mauges-sur-Loire (buvusios šių deleguotųjų savivaldybių teritorijos: Mesnil-en-Vallée, Montjean-sur-Loire, La Pommeraye), La Possonnière, SaintGeorges-sur-Loire, Saint-Germain-des-Prés.

Su geografinės vietovės kartografine medžiaga galima susipažinti Nacionalinio kilmės ir kokybės instituto interneto svetainėje.

7. PAGRINDINĖS VYNINIŲ VYNUOGIŲ VEISLĖS

’Chenin B’

8. RYŠYS (-IAI) SU GEOGRAFINE VIETOVE

1. Geografinės vietovės duomenys

a) Gamtinių veiksnių, darančių įtaką ryšiui, aprašymas

Geografinė vietovė apima Luaros krantuose plytinčias skalūnų kalvas. Tai labiausiai į vakarus nutolusi saugomos kilmės vietos nuorodos „Anjou“ vynuogyno dalis. 2018 m. ji apėmė 8 vakarinių Meno ir Luaros departamento savivaldybių teritorijas. Vietovė prasideda Anžė pakraštyje, Bušmeno savivaldybėje, ties Luaros ir Meno santaka, tuomet driekiasi abiem upės krantais link Nanto, iki Engrando prie Luaros ir Le Menil an Valė savivaldybių.

Mezoklimatui didelį poveikį daro upė. Vynuogynai auga arčiausiai upės esančiose kalvose ir nenutolsta nuo jos daugiau kaip 3 kilometrus. Toliau nuo upės ir į pietus, ir į šiaurę daugiausia plyti pievos ir girios. Pavadinimas „Coteaux de la Loire“ (Luaros kalvos) labai gerai atspindi įvairaus statumo kalvose augančių vynuogynų reljefą. Bušmeno savivaldybės kalvų šlaitai labai statūs, o Engrando prie Luaros ir Sen Žoržo prie Luaros savivaldybėse stūksančių kalvų šlaitai – nuožulnūs.

Vynuogėms auginti skirtų sklypų dirvožemis susidarė iš įvairių pirminio laikotarpio Armorikos aukštumos sanklodų. Tai negilūs skalūnų ir smiltainio dirvožemiai. Kai kurie dirvožemiai susidarė iš efuzinių uolienų, o kai kur aptinkama kalkinio devono periodo rudžemio. Šie dirvožemiai labai negilūs, dažniausiai mažesniame nei 0,40 m gylyje jau slūgso pamatinė uoliena. Tokiame dirvožemyje visiškai neužsistovi vanduo, tad vandens ištekliai labai negausūs.

Klimatas – jūrinis. Į vakarus nuo vynuogyno plytinti Možo aukštuma sušvelnina vandenyno poveikį dėl šilto sauso vėjo feno. Vietovėje vidutiniškai per metus iškrenta 650 mm kritulių, ji yra apsaugota nuo drėgmę nešančių vėjų, o Možo kalvose kritulių iškrenta daugiau nei 800 mm. Luara taip pat reguliuoja temperatūrą visus metus.

Kartu su reljefo ypatumais be galo svarbi yra ir kalvų padėtis. Dešiniajame krante pietinėje pusėje augantys vynuogynai yra apsaugoti nuo šaltų šiaurės vėjų, tad auga palankiomis sąlygomis. Kairiajame krante šaltą orą nusineša upė, todėl šiauriniai šlaitai gali įšilti. Keliuose nuo vėjų apsaugotuose amfiteatro pavidalo duburiuose taip pat būna šilčiau. Be to, Luara ir jos intakai svarbesni vynuogynams dėl to, kad būtent dėl jų derliaus ėmimo metu rytais vynuogynus nukloja rūkai, itin reikalingi Botrytis cinerea grybeliui formuotis.

b) Žmogiškųjų veiksnių, darančių įtaką ryšiui, aprašymas

Anžu vynuogynų istorija siekia IX a. „Coteaux de la Loire“ vynuogynai pirmą kartą paminėti 1749 m. Bidet ir Duhamelo iš Monso „Traktate apie vynmedžių prigimtį ir auginimą“. Traktate pažymima: „Vietovė, kurios dirvą taip sunku paruošti, dabar puikiausiai įdirbta ir apsodinta vynmedžiais <...>“.

Iš Valstybės Tarybos rašytinio pareiškimo dėl 1804 m. administracinių priemonių paaiškėja, kad šiame regione gaminami baltieji vynai: „Jei Luaros kalvos tinka tik baltiesiems vynams auginti ir gaminti ir jei tie baltieji vynai sudaro didelę prekybos dalį <...>“. Tame pranešime taip pat minima Belgija, kurioje tuo metu „Coteaux de la Loire“ vynai buvo paklausūs.

Kiek vėliau, 1842 m., Auguste’as Petit-Lafitte’as nurodė: „Pagrindinė naudojama vynuogių veislė yra ’Gros pineau’ arba ’Chenin’“. Anžu vynuogynai yra ’Chenin B’ vynuogių veislės lopšys. Ši veislė atspari, jos savybės priklauso nuo dirvožemio tipo, tiksliau, nuo vietos, kurioje auga vynmedžiai. Vyndariai labai greitai suprato, kad šios veislės vynuogių derlių dera imti pernokusį, pasitelkiant ypatingus skynimo būdus. 1845 m. grafas Odart’as „Veikale apie vynuogių veisles“ rašė: „Taip pat reikia pridurti būtiną sąlygą, kad jas reikia skinti tik pernokusias, kokios jos tampa apie Visus šventuosius, kai nuo lietaus suminkštėjusi odelė atsilupa.“

Taigi, labai svarbu, kad derlius būtų pernokęs. 1816 m. Jullienas „Žinomų vynuogynų topografijoje“ patikslino: „Geruose vynuogių ūkiuose derlius imamas kelis kartus. Pirmus du kartus skinamos vynuogės yra skirtos brandžiausiems vynams gaminti. Šie vynai siunčiami į užsienį. Iš trečią kartą nuskintų vynuogių gaminamas vynas lieka vartoti krašte <...>“

Šiame vynuogyne vynmedžių auginimo raida nesiskyrė nuo likusios Anžu dalies. Iš tiesų, XV a. atvykus olandų tarpininkams, atsirado „jūrai skirtų vynų“ (kurie buvo gabenami į užsienio šalis) rinka. Šie vynai buvo gaminami iš ant trumpai nugenėtų (ant šakos paliekant vieną ar du bamblius) vynmedžių išaugusių vynuogių. Taip pat augo daugiausia Paryžiui aprūpinti ne tokiais garsiais vynais, gaminamais iš vynuogių, išaugintų ant paliekant ilgas (šešių ar septynių bamblių) šakas genimų vynmedžių, rinka.

Pasibaigus Antrajam pasauliniam karui imta gaminti daugiau pusiau sausų vynų, panašių į kitados gamintuosius „vynus Paryžiui“. XX a. 9-ajame dešimtmetyje vėl atsirado poreikis gaminti daug cukraus turinčius, labai savitus ir gerai atpažįstamus vynus.

Saugomos kilmės vietos nuorodos „Anjou-Coteaux de la Loire“ vynai laikomi aukštos kokybės iškiliais „saldžiaisiais“ (vietinių vadinamais „likeriniais“) Anžu vynais.

2. Produkto kokybės ir savybių ryšys

Pagrindinė šių vynų savybė yra elegancija. Jų aromatas labai sudėtingas, nuo gėlių iki šviežių ar net džiovintų vaisių arba cukatų. Šie vynai yra tikra „Anžu švelnumo“ iliustracija. Vynų skonis pasižymi ir švelnumu, ir gaivumu. Švelnūs kaip Luara vasarą ar gaivalingi kaip Luara atšiaurią žiemą saugomos kilmės vietos nuorodos „Anjou-Coteaux de la Loire“ vynai ilgainiui puikiai atskleidžia visą savo žavesį.

3. Priežastiniai ryšiai

Negilus dirvožemis ir tinkamą padėtį užtikrinantis reljefas, sukuriantis palankias sąlygas reguliariai apsirūpinti vandeniu, leidžia atskleisti visas ’Chenin B’ veislės vynuogių savybes.

Visai greta Luaros upės, reguliuojančios temperatūrą per visą augimo ciklą, esanti vynmedžių augimo vieta ir tinkamas jų auginimo būdas, būtent genėjimas trumpai, leidžia uogoms tinkamai sunokti. Šalia tekanti upė taip pat sudaro tinkamas sąlygas uogoms pernokti – jos nešami vėjai mechaniškai džiovina vynuoges, o iš jos kylantys rytiniai rūkai padeda tarpti grybeliui Botrytis cinerea.

Praktika laukti, kol vynuogės pernoks, neskubėti ir skinti jas jau įsivyravus rudeniui, kelis kartus tame pačiame sklype rūšiuoti rankomis ir atrinkti uogas su natūraliai susikoncentravusiomis sultimis ar pažeistas Botrytis cinerea grybelio („sukepusias“) liudija gamintojų patirtį ir žinias ir labai savitą ’Chenin B’ veislės vynuogių savybę. Ją kaip tik 1861 m. aprašė Guillory vyresnysis: „Išskyrus labai retas išimtis, derlius imamas spalį, kai nustatoma, kad vynuogės geriau sunokti nebegali ir kad bent ketvirtadalį jų pažeidęs pilkasis puvinys.“

Dėl tokios ypatingos aplinkos ir prie jos puikiai prisitaikiusios veislės, taip pat dėl žmonių, kurie moka tinkamai tas savybes išnaudoti, pavyksta pagaminti išties nepaprastus ir originalius vynus. Šių vynų žinomumą liudija daugybė rašytinių šaltinių. Pavyzdžiui, Petit-Lafitte’as rašė: „Kai vynuogės genimos paliekant du bamblius, iš jų išaugintų vynuogių gaminami subtilūs likeriniai vynai, labai mėgstami Belgijoje.“

Guillory vyresnysis 1861 m. Anžė žemės ūkio ir pramonės asociacijos leidinyje priminė: „Toje žemėje neįdėjus didžiulių pastangų negali augti jokios kitos kultūros, nes ji beveik nederlinga. Todėl vyno čia pagaminama nedaug. Taigi, jei ne vynų kokybė, dėl kurios jų kaina kiek aukštoka, vynuogių ten irgi nebūtų verta auginti.“

9. KITOS SVARBIOS SĄLYGOS (išpilstymas, ženklinimas, kiti reikalavimai)

Arčiausiai esanti vietovė

Teisinis pagrindas:

Nacionalinės teisės aktai

Papildomų sąlygų rūšis:

Su gamyba nustatytoje geografinėje vietovėje susijusi nukrypti leidžianti nuostata

Sąlygos aprašymas:

Pritaikius nukrypti leidžiančią nuostatą, nustatyta arčiausiai esanti vynuogių auginimo, paruošimo ir vyno gaminimo vietovė apima toliau nurodytų savivaldybių, kaip jos apibrėžtos 2018 m. Oficialiajame geografinių kodų registre, teritorijas:

— Atlanto Luaros departamentas: Vair-sur-Loire (buvusi šios deleguotosios savivaldybės teritorija: Anetz);

— Meno ir Luaros departamentas: Chaudefonds-sur-Layon, Denée, Mauges-sur-Loire (buvusios šių deleguotųjų savivaldybių teritorijos: La Chapelle-Saint-Florent, Le Marillais, Saint-Florent-le-Vieil, Saint-Laurent-du-Mottay), Rochefort-sur-Loire, Savennières, Val-du-Layon (buvusi šios deleguotosios savivaldybės teritorija: de Saint-Aubin-de-Luigné).

Teisinis pagrindas:

Nacionalinės teisės aktai

Papildomų sąlygų rūšis:

Papildomos nuostatos dėl ženklinimo

Sąlygos aprašymas:

Visa neprivaloma informacija etiketėse užrašoma rašmenimis, kurių dydis (aukštis ir plotis) yra ne daugiau kaip du kartus didesnis už rašmenų, kuriais užrašyta saugoma kilmės vietos nuoroda, dydį.

Nuorodos „Val de Loire“ naudojimo ypatumai

Teisinis pagrindas:

Nacionalinės teisės aktai

Papildomų sąlygų rūšis:

Papildomos nuostatos dėl ženklinimo

Sąlygos aprašymas:

Geografinė nuoroda „Val de Loire“ užrašoma rašmenimis, kurių dydis (aukštis ir plotis) nėra didesnis nei 2/3 rašmenų, kuriais užrašytas saugomos kilmės vietos nuorodos pavadinimas, dydžio.

Ženklinimas: mažesnė geografinė vietovė

Teisinis pagrindas:

Nacionalinės teisės aktai

Papildomų sąlygų rūšis:

Papildomos nuostatos dėl ženklinimo

Sąlygos aprašymas:

Vynų, kuriems suteikta saugoma kilmės vietos nuoroda, etiketėse galima nurodyti mažesnę geografinę vietovę, jeigu ji yra įtraukta į kadastrą ir nurodyta derliaus deklaracijoje. Į kadastrą įtrauktas jos pavadinimas užrašomas rašmenimis, kurių dydis (aukštis ir plotis) nėra didesnis nei pusė rašmenų, kuriais užrašytas saugomos kilmės vietos nuorodos pavadinimas, dydžio.

NUORODA Į PRODUKTO SPECIFIKACIJĄ

https://info.agriculture.gouv.fr/gedei/site/bo-agri/document_administratif-09e61465-fad3-4eb8-8337-2500536afdcd

(1) OL L 9, 2019 1 11, p. 2.